Keravan kartta.
Keväisin Keravalla nautitaan lukuisten rusokirsikkapuiden kukkaloistosta.
**Kerava** (ruots. *Kervo*) on kaupunki Suomessa Keski-Uudellamaalla. Väkiluvultaan se on Suomen 30. suurin kunta ja pinta-alaltaan viidenneksi pienin; Keravan väestötiheys onkin maan kunnista kolmanneksi suurin Helsingin ja Kauniaisten jälkeen.

Kerava on osa Helsingin metropolialuetta. .

Maantiede
---------

Kerava sijaitsee Uudenmaan maakunnassa, pääkaupunkiseudun pohjoispuolella Helsingistä 27 kilometriä pohjoiseen. Kerava kuuluu pääkaupunkiseudun kehyskuntiin. Kaupungin läpi kulkevat päärata ja Helsinki–Lahti-rautatie, Lahdentie sekä Keravanjoki, joka on Vantaanjoen sivujoki. Rajanaapurit ovat etelässä Vantaa, lännessä Tuusula ja idässä Sipoo. Kerava muodostaa lähes yhtenäisen taajama-alueen, joka voidaan karkeasti jakaa keskustaan sekä Savioon etelässä ja Ahjoon idässä. Keravan keskustaa ympäröivät useat säteittäiset kadut. Keskustan halki radan alitse kulkee kävelykatu, jota on kutsuttu Suomen pisimmäksi (850 m). (Myös Porissa on mainittu sijaitsevan Suomen vanhin ja pisin kävelykatu.)

### Kaupunginosat

Keravan kaupunki jaetaan kymmeneen kaupunginosaan. Asuinalueisiin kuuluu kymmenen kaupunginosan lisäksi Kannisto, Koivikko, Lapila ja Sorsakorpi.

| Numero | Nimi |
| --- | --- |
| 1 | Kaleva |
| 2 | Kilta |
| 3 | Sompio |
| 4 | Keskusta |
| 5 | Ahjo |
| 6 | Savio |
| 7 | Ylikerava |
| 8 | Kaskela |
| 9 | Alikerava |
| 10 | Jokivarsi |

Nimen alkuperä
--------------

Kerava mainitaan ensimmäisen kerran historiallisissa lähteissä vuonna 1443 ruotsinkielisessä muodossa *Kervo*, mikä perustuu suomenkieliseen nimeen Kerava. 1400-luvulla kylä jakautui kahdeksi eri kyläksi, Ylikeravaksi ja Alikeravaksi. Vielä jakautumisen jälkeen paikasta käytettiin kuitenkin yhteisnimitystä Kerava, jolloin se saattoi tarkoittaa kumpaa osaa vain, useimmiten kuitenkin Yli-Keravaa.

Hyvinkään Ridasjärvestä alkunsa saavaa Keravanjokea kutsutaan sen alkupäässä nimityksillä Latostenjoki, Latostenmaanjoki ja Kellokoskenjoki. On luultavaa, että Keravanjoki on tarkoittanut jo varhain vain Keravan kylän kohdalla olevaa osaa joesta. Tällöin joen nimitys juontuisi asuinpaikan nimityksestä ja olisi näin nimenä nuorempi. Kerava-nimi itsessään liittyy uusmalaisiin Kerava-nimiin. Kerava-nimiä tunnetaan myös Hämeestä ja Etelä-Savosta.

Nimi voi olla yhteydessä sanaan *kero*, mikä tarkoittaa kitaa, nielua tai kurkkua. Selityksen heikkoutena on kuitenkin se, että mainituissa merkityksissä se tunnetaan vain Pohjois-Karjalassa ja Kainuussa, kaukana varsinaisten Kerava-nimien esiintymispaikoista. Toisen selityksen mukaan nimitys liittyisi rajapaikkaan. Kerava-nimitykset liittyvät laajemmin rajapaikkoihin jollaisia ne ovat todennäköisesti olleet nimenantohetkellä. Nykyisen Keravan kaupungin alue Tuusulan ja Sipoon rajalla on aluetta josta tuli kieliryhmien välinen raja 1200- ja 1300-lukujen ruotsalaisten kolonisaation myötä. Näin ollen Kerava-nimisissä paikoissa voi olla kyse riitamaista.

Historia
--------

### Esihistoria

Keravan alueella tiedetään olleen ihmisiä jo noin 7000 eaa. jolloin se oli vielä muinaisen Ancylusjärven rannikkoa. Nämä alueen asukit saivat elantonsa metsästyksestä, ja he liikkuivat paljon vuoden mittaan. Keravalta tunnetaan kahdeksan kivikautista asuinpaikkaa, joista merkittävin on Lapilan Pisinmäki. Alueelta on löydetty kiviesineitä, tulisijoja, luunkappaleita ja keramiikkaa, jotka ajoittuvat kahteen asutusvaiheeseen. Näistä varhaisempi on Suomusjärven kulttuurin ajalta noin 6500–4200 eaa. ja myöhäisempi nuorakeraamisen kulttuurin kaudelta noin 2500–2000 eaa.

### Kylien synty 1500–1600-luvuilla

Keskiajalle asti Keravan oletetaan olleen erämaata, kunnes Keravanjoen varteen syntyi kaksi kylää, Alikerava ja Ylikerava. Kirjallisia lähteitä on vähän ennen alueen ensimmäistä maakirjaa 1543, mutta yksittäiset kirjalliset lähteet osoittavat Keravalla olleen taloja jo ennen vuotta 1342. 1500-luvun puolessavälissä alueen asukasluku oli noin 160. Tuolloin Kerava kuului Sipoon hallintopiiriin. Kerava liitettiin Tuusulaan, kun Tuusulan seurakunta perustettiin vuonna 1643.

### Teollisuus ja rautatieliikenne

Vuonna 1862 avattiin Helsingin ja Hämeenlinnan välinen rautatie, joka toi maatalousvaltaiselle Keravalle nopeasti teollisuutta. Sinne perustettiin muun muassa tiilitehtaita sekä sementti-, kaakeli- ja rakettitehdas. Rautatieaseman ympärille kehittyi taajama keskustaksi tulevalle kaupungille. Vuonna 1908 perustettiin Keravan puusepäntehdas, ja puuteollisuudesta tulikin tärkeä tekijä kaupungin kehityksessä. Ahti Hammarin suunnittelemassa vaakunassa esiintyy puusepän tekemä liitos, sinkkaus.

### 1900-luku

Kartta Keravan aluemuutoksista. Keravaan liitettiin alueita Tuusulasta vuosina 1945, 1957 ja 1970. Keravasta on liitetty Korson alue Helsingin mlk:taan 1954, sekä Sipooseen pieniä eksklaaveja vuosina 1948 ja 2003.
Vuonna 1924 Kerava erotettiin Tuusulasta omaksi kauppalakseen. Tällöin sen asukasluku oli noin 3 000. Alkujaan siihen kuului myös osa Korson alueesta, ja Korson rautatieasemakin sijaitsi kauppalan alueella. Vuonna 1954 koko Korso kuitenkin liitettiin silloiseen Helsingin maalaiskuntaan.

Syy kauppalan perustamiseen oli se, että 1862 perustettu rautatieyhteys ja asema olivat saaneet Tuusulan kunnan väkiluvun kasvuun ja alettiin vaatia sitä, että kunta rakennuttaisi kunnallistekniikkaa asemankylään. Näihin investointeihin eivät kuitenkaan Tuusulan kunnan päättäjät olleet valmiita, minkä vuoksi alettiin vaatia omaa itsenäistä kuntaa. Kyösti Kallion ensimmäinen hallitus antoi 15. kesäkuuta 1923 valtioneuvoston asetuksen, jonka mukaan Keravan kauppala määrättiin perustettavaksi seuraavan vuoden alusta. Kerava-päivää vietetään vuosittain 15. kesäkuuta tai sitä lähinnä olevana sunnuntaina. Alueellisesti Keravan kauppala perustettiin Ali-Keravan ja Yli-Keravan kylistä. Asutus oli keskittynyt alun perin Lapilanmäelle, Helleborginmäelle eli Aurinkomäelle. Alikulkutunnelin rakentaminen rautatien itäpuolelta länsipuolelle vakiinnutti Keravan keskustan kehityksen. Kauppalan pinta-ala oli 1924–1953 kaikkiaan 39,2 km², mutta 1954 alkaen enää vain 30,79 km², kun Korso ja Nikinmäki liitettiin Helsingin maalaiskuntaan, nykyiseen Vantaan kaupunkiin. Keravan kauppalan ensimmäisissä kunnallisvaaleissa joulukuussa 1924 valittiin 24 kauppalanvaltuutettua.

Teollista toimintaa harjoittivat 1920-luvulla Keravan virvoitusjuomatehdas, Keravan Puuteollisuus Osakeyhtiö, Keravan Höyrypanimo, Keravan Pumpputehdas ja Rautavalimo, Keravan Kirjapaino sekä Keravan Tiilitehdas Oy. Vuonna 1931 avattiin Keravalla Elannon myymälä.

1940–1960-luvuilla rakennettiin Sompion kaupunginosaan pientaloja ja matalia kerrostaloja sekä Kalevaan pientaloja kasvavan väestön tarpeisiin. 1960-luvun lopun ja 1970-luvun huippuaikoina väestö lähes kaksinkertaistui maaltamuuton ja hyvien liikenneyhteyksien myötä, ja uusia lähiöitä syntyi Kurkelaan, Kiltaan ja Untolaan. Kerava sai kaupunginoikeudet vuonna 1970. 1980-luvulla rakennettiin Ilmarisen ja Pihkaniityn pientaloalueet ja keskustaan lisää kerrostaloja. Kerava on yhä pääkaupunkiseudun vanavedessä kasvava kaupunki. Sen väestönkasvu vuoden 2003 aikana oli 1,5 prosenttia. Tällä hetkellä uudisrakentamista suunnitellaan tai tehdään muun muassa Kurkelaan, Kytömaan ja Virrenkulman pientaloalueille, Ahjoon, Sompioon ja Myllylaaksoon. Myös keskustaan on suunnitteilla laajamittaista uutta rakentamista.

Keravan 100-vuotispäivää juhlitaan vuonna 2024.

Väestö
------

### Väestörakenne

Kerava on asukasluvultaan Suomen 30. suurin kunta. Keravan asukasluku oli vuoden 2023 lopussa 38 227 asukasta, mikä on 2,2 prosenttia Uudenmaan maakunnan asukasluvusta. Keravan väkiluku on ollut nouseva 1990-luvulta lähtien. Keravan väestöllinen huoltosuhde oli vuoden 2021 lopussa 57,8 rosenttia, mikä on noin 5,7 prosenttia korkeampi kuin Uudellamaalla keskimäärin. Alle 15-vuotiaita Keravan väestöstä on 17,9 prosenttia. Työikäisiä Keravalla on 60,0 prosenttia ja yli 65-vuotiaita 22,1 prosenttia. Vieraskielistä väestöä Keravalla oli vuonna 2021 yhteensä 5 043 eli 13,5 prosenttia kaupungin asukkaista.

### Väestönkehitys

Keskuspuiston vesiallas sekä ympäröiviä asuintaloja, oikealla kaupunginkirjasto.
Seuraavassa kuvaajassa on esitetty kaupungin väestönkehitys viiden vuoden välein vuodesta 1980 lähtien. Käytetty aluejako on 1. tammikuuta 2017 tilanteen mukainen.


| Keravan väestönkehitys 1980–2020 |
| --- |
| Vuosi |  |  | Asukkaita |  |
| 1980 |    | 23 851 |
| 1985 |    | 26 207 |
| 1990 |    | 27 597 |
| 1995 |    | 29 385 |
| 2000 |    | 30 270 |
| 2005 |    | 31 544 |
| 2010 |    | 34 282 |
| 2016 |    | 35 511 |
| 2018 |    | 36 034 |
| 2020 |    | 36 789 |
| Lähde: Tilastokeskus. |

Vuonna 1953 Keravasta tuli yksikielinen suomenkielinen kunta.

### Tilastolliset taajamat

*Pääartikkeli: Keravan keskustaajama*
Vuoden 2017 lopussa Keravalla oli 35 554 asukasta, joista 34 886 asui taajamissa, 62 haja-asutusalueilla ja 606:n asuinpaikat eivät olleet tiedossa. Keravan taajama-aste on 99,8 prosenttia. Keravan keskustaajama ei enää muodosta erillistä taajamaa, vaan koko Keravan taajamaväestö (34 886 henkeä) kuuluu Helsingin keskustaajamaan. Helsingin keskustaajama ulottuu Keravan lisäksi usean Helsingin lähikunnan alueelle.

Seurakunnat
-----------

Keravan helluntaiseurakunnan Siion-temppeli ja Sampolanaukio heinäkuussa 2011.
Vuoden 2018 aluejaon mukaan Keravalla on seuraavat Suomen evankelis-luterilaisen kirkon seurakunnat:

* Keravan seurakunta

Suomen helluntaikirkon jäsenseurakunnista Keravalla toimii Keravan helluntaiseurakunta.

Suomen ortodoksisen kirkon seurakunnista Keravan alueella toimii Helsingin ortodoksinen seurakunta.

Palvelut ja elinkeino
---------------------

Keravan keskuspuiston avajaiset 17. lokakuuta 2006.
Keravalla on 12 peruskoulua, yksi lukio ja kaksi Keuda-ammattikoulua. Yhdistysten ylläpitäminä toimivat lisäksi kuvataidekoulu, musiikkiopisto ja tanssiopisto. Kaupungissa on uimahalli, maauimala ja jäähalli sekä vankila. Keski-Uudenmaan pelastuslaitos ja Savion VPK toimivat Keravalla. Kaupungissa on terveyskeskus; lähin sairaala on Peijaksen sairaala Vantaalla. Keravalla toimii koko Uudenmaan hätäpuheluista vastaava Keravan hätäkeskus. Keravan uudistunut kaupunginkirjasto avattiin 1. syyskuuta 2003.

Kerava on merkittävä teollisuuskaupunki. Tärkeimmät teollisuusalueet sijaitsevat radan tuntumassa sen itäpuolella. Kaupungissa valmistetaan muun muassa elintarvikkeita, tekstiilejä, metallituotteita ja huonekaluja. Lisäksi siellä on monipuolista pienteollisuutta. Keravan suurimmat työnantajat kaupungin jälkeen ovat Sinebrychoff, Tuko Logistics, Metos, Uudenmaan Sairaalapesula, Kokkikartano, Andritz, Ifolor ja Keravan vankila (perustettu 1927). Keravalla sijaitsee yksi kauppakeskus, Kauppakeskus Karuselli.

Keravan paikallislehti on Keski-Uusimaa. Sen ilmaisjakelulehti on nimeltään Viikkouutiset Kerava. Lisäksi paikkakunnalla ilmestyy kerran kuussa Kerava-lehti.

Päätöksenteko
-------------

Kerava kuuluu Uudenmaan vaalipiiriin ja sen kaupunginvaltuustossa on 51 kaupunginvaltuutettua.

Keravan kaupunginjohtajana on vuodesta 2016 lähtien toiminut Kirsi Rontu.

Liikenne
--------

Keravan rautatieasema.
Sampolan alikulku kulkee pääradan ali yhdistäen keskustan ja radan itäpuoliset alueet.
Keravan keskustaa joulukuussa 2005.
Liikenneyhteydet ovat Keravalla monipuoliset. Kaupunki profiloituu mielellään kevyen liikenteen mallikaupungiksi, mistä se onkin saanut tunnustuksia. Kaupungissa on laajat pyörätiet, jotka aurataan talvisin autoteiden tapaan. Pyörätelineitä on kattavasti ja asukkaita kannustetaan tulemaan junalle pyörällä. Tiiviisti rakennetun keskustan kävelykatu on autoilta kielletty ja sen varrella sijaitsee pääosa kaupungin palvelutarjonnasta. Keskustassa on myös tiukasti säännelty parkkipaikkapolitiikka autoilun vähentämiseksi.

Vuonna 2020 Keravan Kaupunki rakensi keskustaan Aleksis Kiven tielle sekä osittain Paasikivenkadulle yksisuuntaiset pyöräkaistat.

Kävelykatukokonaisuus sai *Vuoden ympäristörakenne* -palkinnon 1996. Sen suunnitteleminen aloitettiin jo 1962 käydyssä arkkitehtikilpailussa, jossa syntyi idea ydinkeskustan ympäröimiseksi kehätiellä. Rakentaminen aloitettiin 1980-luvun alussa, kun Keravan keskustasta Tuusulan kirkonkylään johtaneen Tuusulantien itäisin osa muutettiin pysäköinti- ja huoltomuutosten jälkeen autottomaksi ja liikenne siirrettiin ohikulkuteille. Samalla kävelykatuosuus sai nimen Kauppakaari. Kävelykatua jatkettiin myöhemmin rautatien alitse sen itäpuolelle. Tämä jatke valmistui vuonna 1995, mutta kävelykatu on edelleen kehittämisen kohteena.

Teitä pitkin Keravalle pääsee joko idän puolelta Lahdenväylältä tai länsipuolelta Tuusulanväylältä. Lahden moottoritie sekä Vanha Lahdentie kulkevat Keravan läpi keskustan itäpuolelta.

### Julkinen liikenne

Keravan kaupunki tukeutuu vahvasti lähijunaliikenteeseen. Rautatieasemia on kaksi, Kerava ja Savio, joita palvelevat pääkaupunkiseudun lähijunat. Syksyllä 2004 valmistunut Keravan kaupunkirata ja sen myötä käyttöön otettu neljäs raide tarjoavat entistä tiheämmät junavuorot Helsinkiin. Keravalta johtaa rautatie myös Porvooseen, mutta rata ei ole ollut säännöllisen henkilöliikenteen käytössä vuoden 1981 jälkeen; ainoastaan kesälauantaisin Porvoon Museorautatien vanhanmalliset matkustajajunat (Dm7) liikennöivät Keravan ja Porvoon välillä. Porvoon radasta kuitenkin erkanee Kilpilahteen Nesteen öljynjalostamolle johtava rautatie, jolla on päivittäistä tavaraliikennettä; sen sijaan haarautumiskohdasta Porvooseen johtava rataosa on muutettu museoradaksi. Lisäksi nykyisin suunnitellaan 20 vuoden aikajänteellä henkilöliikennettä Sipoon Nikkilään, jolloin juna pysähtyisi ainakin Ahjossa.

Keravalta on noin 15 kilometriä matkaa Helsinki-Vantaan lentoasemalle. Keravalle kulkee bussilinja Helsingistä sekä muita bussilinjoja, joita kulkee muun muassa Korsoon, Peijakseen, Ylikeravalle, Keinukallioon, Kiltaan ja Virrenkulmaan. Lisäksi busseja kulkee Hyrylään sekä Sipoon Nikkilään. Liikenne Porvoon Kilpilahteen lakkautettiin 1. lokakuuta 2020. Keravan kaupunki on osallistunut merkittäviltä osin kaupunkiradan rakentamiseen ja sitoutunut siihen, että valtaosa joukkoliikenteestä hoidetaan junalla. Tämä on merkinnyt sitä, että linja-auton asema on heikko ja suoria yhteyksiä Helsingin suuntaan on vähennetty vuonna 2019 tulleen HSL:n linjastouudistuksen myötä. Kaupungissa kulkee runsaasti HSL:n linjoja.

Vuoden 2006 maaliskuussa Kerava liittyi HSL-alueeseen, mikä tarkoittaa sitä, että Keravalla on käytössä pääkaupunkiseudun yhteinen matkakortti. Samalla lipulla voi matkustaa junilla ja busseilla sekä Keravalla että muualla pääkaupunkiseudulla.

Tuusulan liittyttyä HSL:n piiriin vuonna 2018 HSL aloitti uuden linja-auto-suunnitelman laatimisen, joka koski Keravan ja Tuusulan sisäistä- ja seutuliikennettä. Suunnitelma tuli käyttöön syysliikenteen alkaessa 12. elokuuta vuonna 2019. Uuden linjaston myötä suorat yhteydet Helsinkiin karsittiin pois lukuun ottamatta seutulinjaa 738, joka kulkee arkisin seututietä 140 pitkin Keravalta Kalasatamaan.

Kerava kuuluu Helsingin seudun liikenteen D-vyöhykkeeseen.

Merkittäviä tapahtumia
----------------------

Kerava-päivän yleisöä Keravan museon pihalla kesällä 2010.
Vuoden 2012 valkosipulimarkkinat.
Kerava tunnetaan muun muassa sirkusmarkkinoistaan, valkosipulifestivaaleistaan ja Kerava-tuotteistaan, erityisesti karvanopistaan. Muita merkittäviä tapahtumia ovat muun muassa

* *Helmimusiikki* helmikuussa
* Keravan päivä kesäkuussa
* *Kerava Jazz* kesäkuussa
* *Tekijä esiin!* -kansanmusiikkitapahtuma kesäkuussa
* Sirkusmarkkinat elokuussa
* *Keravan joulu* -joulumarkkinat joulukuussa
* Uuden Rakentamisen Festivaali URF vuonna 2024.

Nähtävyyksiä
------------

Keravan kirkko.
* Keravan kirkko (Ahti Korhonen 1963, lasimaalaukset Lauri Ahlgren 1980)
* Keravan taide- ja museokeskus Sinkka
* muita merkittäviä rakennuksia: Keravan rautatieasema (K. Nylander 1878), vanha kaupungintalo (Hytönen & Luukkonen 1950), vesitorni (E. Lehtonen 1953), kauppahalli (1985), Suomen pienin kirkkorakennus *Valkean Karitsan kappeli*
* Kävelykeskusta tunnusomaisine katuvaloineen ja useine veistoksineen
* Sampolan alikulku (1993), jossa Alpo Jaakolan taideteos *Huovintien historiaa vuosilta 900–1990*
* Aurinkomäki
* J. K. Paasikiven patsas (V. Leppänen 1970)
* Volmari Iso-Hollon patsas (E. Kannosto 1994)
* Antti Maasalon veistoksia, kuten *Yllättävä kohtaaminen* (1994), *Ilon hetket* (1994), *Kirjokansi* (1995)
* Kari Huhtamon veistoksia, kuten *Rohtovehka* (1978)
* Heikki W. Virolaisen patsas Saviolla Klondyken pihassa
* Tuulipurje (Helsingin teknillisen korkeakoulun arkkitehtiosasto 1982)
* Vesitaideteos Oodi Vedelle, Keravan kirjaston vieressä.
* Killan koulun vieressä oleva patsas.

Ruokakulttuuri
--------------

Keravan pitäjäruoiksi nimettiin 1980-luvulla monia valkosipuliruokia: lammas Yrjön tapaan (à la Jorgos), valkosipuliperunat ja valkosipulimurska öljyssä, sekä jälkiruokana karviaismarjapiirakka vaniljakastikkeen kera.

Urheilu, liikunta ja nuorisotyö
-------------------------------

Keravalta ovat kotoisin monet maailman huipulle edenneet urheilijat, kuten uimahyppääjä Joona Puhakka, jalkapalloilija Jukka Raitala ja uimari Hanna-Maria Hintsa. Keravan menestynein urheilija on 1930-luvulla olympialaisissa mainetta niittänyt Volmari Iso-Hollo, jonka patsas on sijoitettu Keravan ydinkeskustaan Iso-Hollon aukiolle lähelle kirjastoa.

Keinukallio on luonnonläheinen, kaunis ja maastoltaan varsin monipuolinen vapaa-ajanviettopaikka. Keinukalliolla voi harrastaa talvisin hiihtoa ja pulkkailua. Alueella sijaitsee frisbeegolf-rata ja puiset juoksuportaat, jotka ovat kesäisin kaupunkilaisten vapaasti käytettävissä. Keinukallion huipulla on ulkoilmaan suunniteltuja liikuntavälineitä. Keravan kaupunginvaltuusto päätti vuoden 2013 juhlavaltuustossa, että Keinukalliosta kehitetään koko Suomelle merkittävä liikunnan- ja vapaa-ajanviettokeskus.

Keravalla on muun muassa kaksi jäähallia, uimahalli, maauimala, yleisurheilukenttä ja kolme tekonurmikenttää (Savio, Kaleva ja Ahjo). Uimahalli koki täydellisen remontin vuosien 2016–2019 aikana.

Talma Ski -laskettelurinne ja seikkailupuisto sijaitsee lähellä Keravan itärajaa Sipoon puolella.

### Keravalaisia urheilu- ja harrastusseuroja

* Jalkapallo: Keravan Pallo -75, PK Keski-Uusimaa
* Joukkuevoimistelu: Keravan voimistelijat KNV
* Jääkiekko: HC Keski-Uusimaa
* Jääkiekko: KJT (Keski-Uudenmaan Juniorikiekkoilun Tuki ry)
* Kilpa-aerobic: Keravan voimistelijat KNV
* Koripallo: Keravan Kori-80
* Partiolippukunta Eräkamut
* Partiolippukunta Hiiden Hittavaiset
* Partiolippukunta Kalevan Kipunat
* Partiolippukunta Keravan Korvenpojat
* Partiolippukunta Sammon Takojat
* Pyöräily: Cycling Academy ry
* Ringette: Shakers Ringette
* Rytminen voimistelu: Keravan Voimistelijat KNV
* Salibandy: Team HP, Blackbirds United
* Salibandy: Sherwood United
* Sulkapallo: Vipsu
* Tanssi: Keravan tanssiopisto
* Tanssillinen voimistelu: Keravan Voimistelijat KNV
* Yleisurheilu, suunnistus, paini, hiihto ja soutu: Keravan Urheilijat
* Suunnistus: SK Uusi

Katso myös
----------

* Luettelo Keravan julkisista taideteoksista ja muistomerkeistä

Lähteet
-------

1. ↑  Pinta-alat kunnittain (Excel) 1.1.2022  1.1.2022. Maanmittauslaitos. Viitattu 29.1.2022.
2. ↑  Väkiluku kasvoi eniten Uudellamaalla vuonna 2023  31.12.2023. Tilastokeskus. Viitattu 26.1.2024.
3. ↑  Väestö iän (1-v.) ja sukupuolen mukaan alueittain, 1972–2020  31.12.2020. Tilastokeskus. Viitattu 13.5.2021.
4. ↑  Väestörakenne  26.5.2022. Tilastokeskus. Viitattu 12.9.2023.
5. ↑  Kuntien ja seurakuntien tuloveroprosentit vuonna 2024  22.11.2023. Verohallinto. Viitattu 23.1.2024.
6. ↑   TEM-työllisyyskatsaus (Uusimaa) joulukuu 2022
7. ↑  Kuntavaalit 2021 – Kerava *Tieto- ja tulospalvelu*. Oikeusministeriö. Viitattu 23.8.2021.
8. ↑  vm.fi Helsingin metropolialue (Arkistoitu – Internet Archive)
9. ↑  Kävelylle Keravalle MTV3 2006
10. ↑  Kuntalehti[vanhentunut linkki] 2000
11. ↑  Keravan karttapalvelu (Virastokartta ja kaupunginosat > Kaupunginosat) Keravan kaupunki. Viitattu 12.10.2021.
12. ↑  Kaupunginosat Keravan kaupunki.  Arkistoitu 29.10.2021. Viitattu 12.10.2021.
13. 1 2 3  toim. Sirkka Paikkala: *Suomalainen paikannimikirja*. Kotimaisten kielten keskus, 2019.
14. ↑  Historia Keravan kaupunki.  Arkistoitu 14.7.2017. Viitattu 21.7.2017.
15. ↑  Kunnas, Olli: *Keravan kaupungin tunnettujen muinaisjäännösten tarkistusinventointi 2013–2014*, s. 7–8, 12–14, 40. Keravan kaupunki, Maankäyttöpalvelut, s.a. Teoksen verkkoversio.
16. ↑  Sarkamo, Jaakko: Pisinmäen muinaiskaivaukset.  *Kotikaupunkini Kerava 2*, 1981, s. 4–9. Kerava:  Kerava-seura.
17. ↑  Teemu Toppisen mukaan; Eskelinin suvussa säilynyt Kuninkaan määräys kalastusoikeuden poistosta vuodelta 1342 ja tämän oikeuden siirrosta Pihkovasta saapuneille munkeille. Asiakirjaa säilytetään Kansallisarkistossa, yksi vanhimmista suomalaista sukua ja kalastusoikeutta koskevista asiakirjoista maailmassa.
18. 1 2  Historiaa Keravan Kaupunki.  Arkistoitu 19.2.2007. Viitattu 20.7.2010.
19. ↑  Korson kunta Korson sos.dem. työväenyhdistys.  Arkistoitu 1.6.2015. Viitattu 6.8.2011.
20. ↑  Kerava 90 v  26.5.2014. Keravan kaupunki.  Arkistoitu 12.9.2014. Viitattu 27.9.2014.
21. ↑  Taisto Saarentaus: *Mennyttä keravaa*, s. 73, 94. Kerava-seura ry, 2003.
22. ↑  Turtola, Martti: *Heijastuksia. Keski-Uusimaan vuosikymmenet*, s. 25-30, 46. Keski-Uusimaa Oy, 2000. ISBN 952-91-2136-9.
23. ↑  Odottamaton virhe - Kerava Internet *kerava.fi*.  Arkistoitu 30.1.2016. Viitattu 25.1.2016.
24. ↑  Tilastot: Väestö *Uudenmaan liitto*. Viitattu 20.3.2024.
25. ↑  Väestö kielen mukaan sekä ulkomaan kansalaisten määrä ja maa-pinta-ala alueittain 1980 - 2016  29.3.2017. Tilastokeskus.  Arkistoitu 17.6.2018. Viitattu 26.1.2018.
26. ↑  Fjalar Finnäs: Finlandssvenskarna 2009: En statistisk rapport (sivu 10) Helsinki:  Folktinget.  Arkistoitu 1.11.2014. Viitattu 1.11.2014. (ruotsiksi)
27. ↑  Taajama-aste alueittain 31.12.2017  22.9.2017. Tilastokeskus.  Arkistoitu 16.7.2019. Viitattu 4.12.2018.
28. ↑  Taajama- ja haja-asutusalueväestö iän ja sukupuolen mukaan kunnittain 31.12.2017  28.9.2017. Tilastokeskus.  Arkistoitu 14.7.2019. Viitattu 4.12.2018.
29. ↑  Yhteystiedot - Suomen evankelis-luterilainen kirkko evl.fi.  Arkistoitu 23.8.2018. Viitattu 23.8.2018.
30. ↑  Seurakunnat *Suomen helluntaikirkko*. Viitattu 6.9.2021.
31. ↑
32. ↑  Kirsi Rontu Keravan kaupunginjohtajaksi *Kuntalehti*.  13.6.2016. Viitattu 15.11.2020.
33. 1 2  Uusia bussilinjoja 12. elokuuta Espooseen, Tuusulaan ja Keravalle - infolehdet postissa tällä viikolla *HSL*. Viitattu 12.11.2020. [vanhentunut linkki]
34. ↑  Reittiopas *Reittiopas*. Viitattu 12.11.2020.
35. ↑  HSL-alue ja vyöhykkeet *HSL.fi*. Viitattu 15.11.2020.
36. ↑  Tervetuloa Sirkusmarkkinoille (Arkistoitu – Internet Archive)
37. ↑  Tulevat tapahtumat, (Arkistoitu – Internet Archive) Valkosipuliyhdistys.com
38. ↑  Kerava-tuotteet (Arkistoitu – Internet Archive)
39. ↑  Kolmonen, Jaakko 1988. *Kotomaamme ruoka-aitta: Suomen, Karjalan ja Petsamon pitäjäruoat*, s. 56. Helsinki: Patakolmonen Ky.
40. 1 2  Keravan Voimistelijat KNV ry
41. ↑  Eräkamut Eräkamut. Viitattu 9.9.2015.
42. ↑  Hiiden Hittavaiset Hiiden Hittavaiset. Viitattu 12.12.2015.
43. ↑  Kalevan Kipunat Kalevan Kipunat. Viitattu 12.12.2015.
44. ↑  Cycling Academy ry
45. ↑  Vipsu

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Kerava**.
* Keravan kaupungin kotisivut
* Tilastokeskus – Keravan avainluvut
* Keravan seurakunnan kotisivut
* Virtuaalikerava (Arkistoitu – Internet Archive)
* Kerava.info, luettelo keravalaisista järjestöistä (Arkistoitu – Internet Archive)
* Juurikkala, Ville: Kerava. Jotain mätää Uudellamaalla?.  *City*, 1.6.2001. Artikkelin verkkoversio. Viitattu 28.2.2024.

Keravan kaupunginosat

* Ahjo
* Alikerava
* Jokivarsi
* Kaleva
* Kaskela
* Keskusta
* Kilta
* Savio
* Sompio
* Ylikerava


|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Helsingin seutu |
| --- |
|  |
| Pääkaupunkiseutu | 
* Espoo
* Helsinki
* Kauniainen
* Vantaa

 |  |
|  |
| Helsingin seutu | Pääkaupunkiseudun kuntien lisäksi:
* Hyvinkää
* Järvenpää
* Kerava
* Kirkkonummi
* Mäntsälä
* Nurmijärvi
* Pornainen
* Sipoo
* Tuusula
* Vihti

 |
|  |
| Helsingin seutukunta | Helsingin seudun kuntien lisäksi:
* Karkkila
* Lohja
* Siuntio

 |

 |

|  |  |  |  |  |  |  |  |
| --- | --- | --- | --- | --- | --- | --- | --- |
| 

| * n
* k
* m
Uudenmaan maakunnan kunnat |
| --- |
|  |
| Nykyiset kunnat | 
* Askola
* Espoo
* Hanko
* Helsinki
* Hyvinkää
* Inkoo
* Järvenpää
* Karkkila
* Kauniainen
* Kerava
* Kirkkonummi
* Lapinjärvi
* Lohja
* Loviisa
* Myrskylä
* Mäntsälä
* Nurmijärvi
* Pornainen
* Porvoo
* Pukkila
* Raasepori
* Sipoo
* Siuntio
* Tuusula
* Vantaa
* Vihti

 |
|  |
| Entiset kunnat | 
* Bromarv
* Degerby
* Haagan kauppala
* Huopalahti
* Hyvinkään maalaiskunta
* Karjaa
* Karjaan maalaiskunta
* Karjalohja
* Kulosaari
* Liljendal
* Lohjan kunta
* Nummi
* Nummi-Pusula
* Oulunkylä
* Pernaja
* Pohja
* Porvoon maalaiskunta
* Pusula
* Pyhäjärvi Ul
* Ruotsinpyhtää
* Sammatti
* Snappertuna
* Tammisaaren maalaiskunta
* Tammisaari
* Tenhola

 |

 |

Suomen 30 suurinta kuntaa väkiluvun mukaan (31. joulukuuta 2023)

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| 1. Helsinki | 674 963 | 7. Jyväskylä | 147 821 | 13. Lappeenranta | 73 016 | 19. Porvoo | 51 293 | 25. Lohja | 45 654 |
| 2. Espoo | 314 152 | 8. Kuopio | 124 011 | 14. Vaasa | 68 969 | 20. Salo | 51 097 | 26. Nurmijärvi | 44 773 |
| 3. Tampere | 255 066 | 9. Lahti | 120 700 | 15. Hämeenlinna | 68 303 | 21. Kotka | 50 488 | 27. Tuusula | 41 334 |
| 4. Vantaa | 247 447 | 10. Pori | 83 117 | 16. Seinäjoki | 66 157 | 22. Kokkola | 48 299 | 28. Kirkkonummi | 41 160 |
| 5. Oulu | 214 651 | 11. Kouvola | 78 876 | 17. Rovaniemi | 65 285 | 23. Hyvinkää | 46 903 | 29. Rauma | 38 837 |
| 6. Turku | 201 889 | 12. Joensuu | 78 060 | 18. Mikkeli | 51 916 | 24. Järvenpää | 46 475 | 30. Kerava | 38 227 |



|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
	+ 2
* VIAF

 |
|  |
| Kansalliset | 
* Saksa
* Israel
* Suomi (KANTO)
	+ 2
* Yhdysvallat

 |
|  |
| Maantieteelliset | 
* MusicBrainz area

 |
|  |
| Henkilöt | 
* Yle
* Uppslagsverket Finland

 |

 |